De unge er blevet mere kræsne og kritiske, når de skal finde boliger. Sådan lyder det fra Studiebolig Aalborg, som har kunne mærke, hvordan især nogle boligtyper er attraktive, mens andre ligger langt nede på listen. Selvom kabalen egentlig ser ud til at gå op, så er det ikke alle, som kan få sit bolig-ønske opfyldt inden studiestart. Men nogle er dog heldige. For Maya Borchardt har været skrevet på ventelisten til en af Studiebolig Aalborg's boliger. Inden studiestart var hun så heldig at få en tilbudt. Et 12 kvadratmeters værelse på Aalborghus Kollegiet - med eget bad og toilet. Og det har da nok også været nemmere, når ikke kravene var tårnhøje. - Jeg har været skrevet op i et stykke tid nu, så jeg blev heldigvis hurtigt tilbudt bolig, men jeg ved, at det har været sværere for nogle andre. 1. august startede hun på folkesundhedsvidenskab på Aalborg Universitet, og heldigvis for hende, var studiestarten ikke påvirket af boligstress. - Det er rigtig dejligt at have styr på boligsituationen, inden man starter på studie. Der er selvfølgelig altid lidt en stressfaktor, om det kommer til at spille eller ej, konstaterer hun. Et stort udvalg - hvis man ikke er kritisk I Aalborg kommune er der boliggaranti for studerende. Så de mange boligsøgende er sikret et sted at bo. - Jeg vil ikke sige, at det er svært. Det er det ikke, der er altså boliger til alle. Der er vi så heldige i Aalborg, at der er blevet bygget rigtig mange nye studieboliger over de seneste år, så der er et meget stort og varieret udbud af studieboliger, pointerer Jane Munk Knudsen, som er kontorleder hos Studiebolig Aalborg. De studerende kan selv tilmelde sig boliggarantiordningen, men det betyder også, at de får tilbudt en af de ledige boliger, og så må de "take it or leave it", som Jane Munk Knudsen siger For de ledige boliger er ofte dem, som der ikke er skrevet nogen på ventelisten til. - Det kan godt være, at man måske er en lille smule kritisk i forhold til, hvad man godt kan tænke sig, og det kan man måske heller ikke helt fortænke dem i, for der er så stort et udbud, så når man kigger på de boliger, der er, så vælger man nok selvfølgelig ud fra det, man bedst kunne tænke sig, erkender hun. Luksus i top Især opvaskemaskine, privat badeværelse og eget køkken står højt på ønskesedlen hos de studerende. Derfor er ventelisterne lange til den slags boliger. - Nogle af de boliger, der står tomme nu, og hvor der stadig er tomme boliger til studiestart, er boliger, hvor man skal dele køkken og bad, og det er ikke så attraktivt. Det er ikke nogen hemmelighed, det er de boliger, hvor der ikke er nogen på venteliste til. Så er der selvfølgelig også nogle af dem, der står tilbage nu, fortæller Jane Munk Knudsen. Men det er dog ikke det, som Maya Borchardt har valgt sin studiebolig efter. Hun vægter det sociale og et sikkert tag over hovedet højere, mens hun kommer med et godt råd. - Man skal huske, at en studiebolig ikke er permanent, og at det ikke altid skal være drømmeboligen, når man flytter hjemmefra, men der er altså nogle rigtig fine nogle her i Aalborg, slutter hun. Se hele indslaget herunder:

Opsummering:
Med over 6.000 nye studerende i Aalborg - er der mange, der gerne vil have en studiebolig. Men det er ikke alle de ledige boliger, som de nye studerende vil have.